Diari Oficial de la Generalitat Valenciana


Sumari del DOGV 9100, del 04-06-2021 (2021/5983)

ACORD de 25 de març de 2021, de les universitats públiques valencianes, pel qual es convoquen la segona edició dels Premis a la Creació de les Universitats Públiques Valencianes (PRECREA).
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9100

Data del DOGV
:   04-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/5983


Data del document
:   25-03-2021

Organisme emissor
:   Universitat de València

Tipus de document
:   Acord

Anàlisi jurídica

 Descriptors 

:   * distinció honorífica

ACORD de 25 de març de 2021, de les universitats públiques valencianes, pel qual es convoquen la segona edició dels Premis a la Creació de les Universitats Públiques Valencianes (PRECREA). [2021/5983]  
  
  
Les universitats públiques valencianes, atés el que disposa l'article 1.2 de la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, en el sentit que «són funcions de la Universitat al servei de la societat: a) La creació, desenvolupament, transmissió i crítica de la ciència, de la tècnica i de la cultura; b) La preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística; c) La difusió, la valorització i la transferència del coneixement al servei de la cultura, de la qualitat de la vida, i del desenvolupament econòmic; d) La difusió del coneixement i la cultura a través de l'extensió universitària i la formació al llarg de tota la vida», assumeixen aquest mandat i, entre altres iniciatives, convoquen els II Premis a la Creació de les Universitats Públiques Valencianes (PRECREA 2021).  
  
Aquests premis estan destinats a guardonar la tasca cultural realitzada per persones, col·lectius o institucions en l'àmbit de la Comunitat Valenciana. Hi ha cinc categories diferents:  
- Premi Carles Santos d'Arts Escèniques, atorgat per la Universitat de València  
- Premi José M. Yturralde de Disseny i Creativitat Tecnològica, atorgat per la Universitat Politècnica de València  
- Premi Isabel-Clara Simó de Creació Literària, atorgat per la Universitat d'Alacant  
- Premi Matilde Salvador de Música, atorgat per la Universitat Jaume I de Castelló  
- Premi Juana Francés d'Arts Plàstiques i Visuals, atorgat per la Universitat Miguel Hernández d'Elx  
  
Bases  
  
1. Els Premis a la Creació de les Universitats Públiques Valencianes s'atorguen com a reconeixement a la meritòria labor dels guardonats o de les guardonades en cadascuna de les categories descrites, posada de manifest preferentment a través d'una obra o actuació feta pública o representada durant l'any anterior o, en casos excepcionals degudament motivats, també poden atorgar-se com a reconeixement a una trajectòria professional.  
  
2. Els premis s'atorguen a partir de les activitats de creació cultural realitzades per persones físiques o col·lectius susceptibles de ser considerats com a creadors, qualsevol que en siga la personalitat jurídica.  
  
3. Per a la concessió dels premis es té en compte la qualitat de les obres, així com la seua significació quant a l'excel·lència i la innovació de la vida cultural i artística valencianes.  
  
4. Aquests premis tenen caràcter honorífic i, en conseqüència, no tenen dotació econòmica.  
  
5. Cada premi es decideix per un jurat integrat per un nombre de membres no inferior a tres ni superior a cinc, designats pel rector o rectora de cada universitat que lliure el premi, a proposta de cadascuna de les vicerectores i vicerector respectius encarregats de l'àrea de cultura.  
  
En els jurats ha d'haver-hi, almenys, dues persones de reconegut prestigi en les activitats objecte de cada guardó de manera que quede garantida al màxim la idoneïtat, competència i independència dels jurats.  
6. En les propostes dels jurats s'ha de vetlar per mantindre la paritat, i en general, el Codi de Bones Pràctiques en la Cultura Valenciana (http://www.ceice.gva.es/es/codi-bones-practiques).  
  
7. La presidència dels jurats és exercida per les vicerectores o vicerector competents en la matèria, que poden delegar en persones que els representen.  
  
8. Les respectives vicerectores i vicerector han de designar com a secretari o secretària de cadascun dels jurats, amb veu però sense vot, un funcionari de la seua universitat.  
  
9. Els membres dels jurats tenen dret a percebre les gratificacions corresponents als seus treballs d'assessorament i, si escau, les despeses de locomoció i allotjament.  
  
10. Les candidatures als II Premis a la Creació de les Universitats Públiques Valencianes (PRECREA 2021) poden ser proposades pels membres del jurat, i també per entitats culturals o professionals relacionades amb les activitats artístiques o culturals objecte de cada premi o per persones guardonades en edicions anteriors, mitjançant propostes raonades adreçades als vicerectorats competents de cada universitat en funció de la categoria del premi.  
  
11. Les candidatures proposades han d'acreditar entre els seus mèrits la màxima exemplaritat i demostrar de manera fefaent la seua transcendència.  
  
12. Per a la proposició de candidatures per part d'entitats culturals o professionals relacionades amb les activitats artístiques o culturals objecte de cada premi, s'ha de remetre l'imprés oficial adjunt emplenat o un escrit que expose clarament els mèrits extraordinaris de la candidatura.  
En qualsevol cas, a la proposta de candidatura es poden adjuntar els documents que es consideren oportuns per a acreditar els mèrits de la candidatura i aportar dades rellevants i informació complementària, així com altres suports i adhesions.  
  
13. En cap cas, la concessió del premi implica la cessió o limitació dels drets de propietat intel·lectual del seu autor o autora.  
  
14. La decisió del jurat és inapel·lable.  
  
Membres del jurat que decidirà el Premi Carles Santos d'Arts Escèniques, atorgat per la Universitat de València:  
Presidenta: Ester Alba Pagán, vicerectora de Cultura de la Universitat de València.  
Vocal 1: Abel Guarinos, director general de l'Institut Valencià de Cultura IVC Generalitat Valenciana.  
Vocal 2: Maria Teresa Ibáñez, regidora delegada d'Educació i Acció Cultural de l'Ajuntament de València.  
Secretària: Laura Monrós, responsable de l'aula d'Arts Escèniques del Vicerectorat de Cultura i Esport.  
  
Membres del jurat que decidirà el Premi José M. Yturralde de Disseny i Creativitat Tecnològica, atorgat per la Universitat Politècnica de València:  
President: José Luis Cueto Lominchar, vicerector d'Alumnat, Cultura i Esports de la UPV.  
Vocal 1: Sandra Moros, comissària d'exposicions i conservadora de l'Institut Valencià d'Art Modern (IVAM).  
Vocal 2: Moisés Mañas Carbonell, artista, prof. del Dept. d'Escultura i director del màster oficial en Arts visuals i Multimèdia de la UPV.  
  
Secretària: Lola Gil Collado, tècnica de l'Àrea d'Activitats Culturals de la UPV.  
  
Membres del jurat que decidirà el Premi Isabel-Clara Simó de Creació Literària, atorgat per la Universitat d'Alacant:  
Presidenta: Catalina Iliescu Gheorghiu, vicerectora de Cultura, Esports i Extensió Universitària.  
Vocal 1: Joaquin Juan Penalva, escriptor i professor de la Universitat Miguel Hernández d'Elx.  
Vocal 2: Joan Borja i Sanz, professor titular del Departament de Filologia Catalana de la Universitat d'Alacant.  
Secretària: Carmen Cobela Puig, subdirectora del Servei de Cultura de la Universitat d'Alacant.  
  
Membres del jurat que decidirà el Premi Matilde Salvador de Música, atorgat per la Universitat Jaume I de Castelló:  
Presidenta: Carmen Lázaro Guillamón, vicerectora de Cultura i Relacions Institucionals.  
Vocal 1: Vicent Campos Campos, director del Conservatori de Música Salvador Seguí de Castelló.  
Vocal 2: Diego Alamar Goig, director del Taller Vocal de la Universitat Jaume I.  
Secretari: Albert López Monfort, coordinador del Servei d'Activitats Socioculturals.  
  
Membres del jurat que decidirà el Premi Juan Francés d'Arts Plàstiques i Visuals atorgat per la Universitat Miguel Hernández d'Elx:  
  
Presidenta: Tatiana Sentamans, vicerectora de Cultura de la Universitat Miguel Hernández d'Elx.  
Vocal 1: Pilar Tébar Martínez, directora de l'Institut Alacantí de Cultura Juan Gil-Albert.  
Vocal 2: Isabel Tejeda Martín, guardonada amb el premi Juana Francés en la I edició dels Premis de Creació de les Universitats Públiques Valencianes.  
Secretària: Ilda Caeiro Arias, tècnica de cultura de la Universitat Miguel Hernández d'Elx.  
  
La data de presentació de candidatures és des de l'endemà de publicació de la present convocatòria en el DOGV fins al 10 de setembre de 2021.  
  
Alacant, 25 de març de 2021  
  
La vicerectora de Cultura de la Universitat de València: Ester Alba Pagán; el vicerector d'Alumnat, Cultura i Esports de la Universitat Politècnica de València: José Luis Cueto Lominchar; la vicerectora de Cultura, Esports i Extensió Universitària de la Universitat d'Alacant: Catalina Iliescu Gheorghiu; la vicerectora de Cultura i Relacions Institucionals de la Universitat Jaume I: Carmen Lázaro Guillamón, i la vicerectora de Cultura de la Universitat Miguel Hernández d'Elx: Tatiana Sentamans Gómez.  
  
  
Formulari de sol·licitud per a optar als   
II PREMIS PRECREA 2021  
  
Categoria triada  
  
Premi PRECREA (1) -  
  
(1) Carles Santos d'Arts Escèniques (UV); José M. Yturralde de Disseny i Creativitat (UPV); Isabel-Clara Simó de Creació Literària (UA); Matilde Salvador de Música (UJI), Juana Francés d'Arts Plàstiques i Visuals (UMH).  
  
Dades sobre la persona candidata al guardó:  
Nom i cognoms -  
Adreça - Codi postal -  
Localitat - Adreça electrònica - Telèfon -  
  
Candidatura proposada per:  
Nom -  
Càrrec - Institució -  
Adreça - Codi postal -  
Localitat - Adreça electrònica - Telèfon -  
  
Signatura o segell de qui fa la proposta  
  
Mèrits que s'al·leguen en favor de la candidatura:  
Documents que acompanyen la candidatura, si escau  
  
Enviar a:  
- Premi Carles Santos d'Arts Escèniques (UV):   
gluncrd.shffljg@px.aq  
  
- Premi José M. Yturralde de Disseny i Creativitat (UPV):   
fbox@ecj.kx  
  
- Premi Isabel-Clara Simó de Creació Literària (UA):   
fy.oufhjnk@dz.mg  
  
- Premi Matilde Salvador de Música (UJI):   
loinh@tlh.qa  
  
- Premi Juana Francés d'Arts Plàstiques i Visuals (UMH):   
hum.iojhgdv@jcn.pr  
  
El termini de presentació de candidatures finalitza el 10 de setembre de 2021.